**Nagovor predsednika Državnega sveta Mitje Bervarja na Dnevih slovenskih odvetnic in odvetnikov**

(Maribor, 26. september 2014)

Spoštovane odvetnice in odvetniki, spoštovani predsednik Odvetniške zbornice Slovenije gospod Roman Završek, spoštovana podpredsednica Vrhovnega sodišča gospa mag. Nina Betteto, spoštovani gospod dr. Zvonko Fišer, generalni državni tožilec, spoštovani gospod Janez Vlaj, predsednik Sodnega sveta, spoštovana državna sekretarka gospa Tina Brecelj, lep pozdrav tudi naši državni svetnici gospe Bojanu Potočan, gospe in gospodje,

dovolite mi, da se vam zahvalim za povabilo. V veliko čast mi je, da lahko ob današnji priložnosti spregovorim nekaj besed.

Še posebej me veseli, da je osrednja tema vašega letošnjega strokovnega srečanja posvečena problematiki zaupanja med odvetnikom in stranko. Gre namreč za občutljivo področje etike. Natančneje -zaupnosti, kije eden bistvenih elementov vašega dela. Zaupanje med stranko in odvetnikom je zagotovo ključnega pomena za uspešen razplet kakršnih koli postopkov.

Zaupanje pa je tudi temeljno vezivno tkivo, ki povezuje posameznike v širši družbeni organizem. Brez zaupanja razpade vsak odnos, tako partnerski, poslovni, kot tudi institucionalni.

Zato bi morala biti razprava o zaupanju, ne le v okviru posameznih storitvenih razmerij temveč tudi širše, ena od poglavitnih tem v naši družbi. Pri tem mislim predvsem na zaupanje državljanov v institucije države nasploh.

Brez zaupanja razpadejo vrednote in načela, ki jih je ustvarila družba. To pa lahko vodi v kaos in delovanje mimo pravil prava, v situacijo, ko ulica izreka sodbe. Naš skupen cilj mora biti zato učinkovit pravosodni sistem..

Naj ne zveni pretirano, če rečem, da se Slovenci ta hip nahajamo na robu nevarnega prepada. Za izhod iz krize, ki še zdaleč ni več samo finančna, bo preprosto treba združiti moči in skupaj potegniti Slovenijo na pravo pot.

Pri tem morajo sodelovati vsa interesna združenja, kajti ta še posebej dobro poznajo probleme na svojem področju. Tudi odvetniki imate možnost, da pri spremembah zakonodaje sodelujete neposredno, prek svoje interesne predstavnice v Državnem svetu, odvetnice gospe Bojane Potočan.

Na njeno pobudo smo državni svetniki vladi predlagali, da bi bila v pripravo zakonodaje, bolj kot je to bilo to do sedaj, vključena različna strokovna in zainteresirana javnost. S tem bi že v samem začetku prišli do boljših zakonodajnih predlogov in se izognili kasnejšim prepogostim spremembam in dopolnitvam, ki med drugim tudi krhajo zaupanje v pravno državo. Tudi v Državnem svetu RS bi si želeli preko možnosti ponovnega odločanja prizadevati k izboljšanju kvalitete zakonov, ki jih sprejmejo v Državnem zboru.

Spoštovane odvetnice in odvetniki, spoštovani gostje, gospe in gospodje,

prepričan sem, da si moramo ne glede na različne poglede in stališča v naši družbi postaviti jasne cilje in na tej podlagi oblikovati strategijo, kako jih doseči.

Vsak bo moral za uresničitev teh ciljev nekaj prispevati na svojem delovnem področju. Odvetniška zbornica je med številnimi cehovskimi združenji v naši državi ena tistih, ki lahko pomembno vpliva na nadaljnjo smer družbenega razvoja. Kajti kakovostno in profesionalno delo odvetnic in odvetnikov je tisto, ki sooblikuje postavljanje smernic ter predvsem moralnih meril za delovanje tistih delov našega sistema, na katerih se gradi zaupanje ljudi v pravno državo.

Vabim vas torej k dejavnemu sodelovanju z Državnim svetom Republike Slovenije in vam želim uspešno delo ter prijetno današnje strokovno druženje.

Na koncu pa naj v svojem in v imenu Državnega sveta RS čestitam obema letošnjima dobitnikoma strokovne plakete.

Hvala za vašo pozornost.